Rabosa

Una **rabosa** (u **raboso** si ye masclo) ye un zoonimo popular que en aragonés gosa designar a las especies de canido chicorronas, d'orellas grans y coda larga y densa que en zoolochía son por lo regular agrupaus en a tribu Vulpini, adentro d'a familia Canidae.

As rabosas son animals oportunistas, de regular carnivoros, pero que tamién pueden minchar productos vechetals ocasionalment, como bayas y atros fruitos. Consumen tamién carcanas, uevos, insectos y muitos vertebraus chicorrons, como ratons, engardaixinas, paixaros y a suyas cobadas. Curiosament y a la contra d'atros canidos, as rabosas no se deixan domesticar.

## Zoonimia

En os documentos aragoneses medievals i gosa apareixer derivatos d'o termin «*Vulpecula*», de tradición més latinizadera, que fa pensar que enantes estes animals hesen puesto conoixer-se como *Golpella* en o territorio d'Aragón. Esta hipotesi se refirma con cualques toponimos en a provincia de Zaragoza y La Rioja, que responden a formas como «*vulpellars*», «*gulpellars*», etcetera.

A parola aragonesa actual, «rabosa», demana de «rabo», y ye un termin que se tornó popular a partir d'a Baixa Edat Meya, en estando relacionato con a coda tan conspicua que tienen estes animals. En o sieglo XV trobamos *rabosas*/*raboses* en os peaches de L'Ainsa, Uesca, Monzón y Zaragoza.

Chunto con a  forma «rabosa», en buena parte d'o territorio trobamos «raposa». Esta segunda variant se documenta en a val de Tena, en a val d'Echo, en Lecinyena en os Monegros y en Biarche en o nord-ueste d'o Semontano de Balbastro y Lecinyena, estando en cualques d'ixes lugars mas sentible la forma masculina «raposo». En o Viello Sobrarbe se da como voz extinta, tamién bi n'ha una variant como *reposo* (en Boleya). En muitos lugars en as sierras de Teruel a parola «*raposa*» y «*raposo*», atamas d'a distancia con os altros focos d'o norte a on que se i diz, s'emplegan a ormino ta referir-se a estes animals. A desparte d'ixes puestos, a forma «rabosa» ye la cheneral en a resta d'Aragón.

Bi ha dos hipotesis sobre a existencia d'as variants con -p- y con -b-:
*As formas *raposa* y *raposo* serían castellanismos. *raposa*, *raposo* son parolas conoixitas dende a Baixa Edat Meya en castellano, en un tiempo en o que en aragonés s'escribiba *rabosa*, *raboso*. Coromines considera que estas parolas antigas con -p- en castellano representan una alteración a causa d'o influxo de *rapiega*, (como dicen a esta especie en asturiano), y atras parolas d'a familia *rapiña*, por os instintos depredadors y oportunistas d'a rabosa.
*As formas *raposa* y *raposo* serían variants conservadera con as consonants oclusivas xordas intervocalicas y farían referencia a la forma de napo d'a coda (*RAPUM* ye una variant de *NAPUM* en latín). Estas formas serían unas formas anteriors a *rabosa* y *raboso*. Seguntes Juan A. Frago a presencia d'as voces *raposa* y *raposo* en a provincia de Teruel se deben a que se castellanizoron pronto, enantes de producir-se a sonorización en a mes gran part d'o territorio navarro-aragonés.

Queda ubierta a interpretación sobre si son castellanismos adhibitos a la parla local u si representan un caso de conservación d'a xorda intervocalica -P- como en *capuzar* u *[[capín]]*, pero a forma *rabosa* ye a que tien tradición escrita y aria més gran.

## Notas


## Referencias

## Se veiga tamién
*Chacal.
*Coyote.

## Enlaces externos